Diari Oficial de la Generalitat Valenciana


Sumari del DOGV 7832, del 20-07-2016 (2016/5747)

ORDRE 10/2016, de 13 de juliol, de la Conselleria d'Economia Sostenible, Sectors Productius, Comerç i Treball, per la qual es regula l'autorització de centres formatius per a impartir els programes formatius 4, 6, 7 i 8, del Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/13/10/dof/vci/html**

### Dades del document

Número de DOGV
:   7832

Data del DOGV
:   20-07-2016

Secció del DOGV
:   I. DISPOSICIONS GENERALS

Número del document
:   2016/5747


Data del document
:   13-07-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 10/2016, de 13 de juliol, de la Conselleria d'Economia Sostenible, Sectors Productius, Comerç i Treball, per la qual es regula l'autorització de centres formatius per a impartir els programes formatius 4, 6, 7 i 8, del Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen. [2016/5747]  
PREÀMBUL  
  
El Reial Decret 795/2010, de 16 de juny, regula la comercialització i manipulació de gasos fluorats i equips basats en aquests, així com les condicions que han de complir-se per a l'obtenció dels certificats personals que han de tenir els professionals que els utilitzen. Les dites condicions inclouen, en algun dels casos previstos, la superació d'un curs de formació amb els continguts dels programes de formació establits en l'annex II del reial decret esmentat.  
  
Aquests programes formatius podran ser impartits per centres de formació d'acord amb el que estableix l'article 8.1. del Reial Decret 795/2010 esmentat. De fet, l'administració laboral ha implantat programes formatius que es correspondrien amb els previstos en l'annex II d'aqueix reial decret, en concret l'1 (complementari sobre manipulació d'equips amb sistemes frigorífics de qualsevol càrrega de refrigerants fluorats), 2 (bàsic sobre manipulació d'equips amb sistemes frigorífics de qualsevol càrrega de refrigerants fluorats), 3 (complementari sobre manipulació d'equips amb sistemes frigorífics de càrrega menor de 3 kg de refrigerants fluorats) i 5 (manipulació de sistemes frigorífics que utilitzen refrigerants fluorats destinats a confort tèrmic de persones instal·lats en vehicles).  
Addicionalment a aquests centres, l'article 8.2 disposa que els programes formatius de l'annex II podran ser impartits i avaluats per centres autoritzats per l'Administració competent, després de la comprovació prèvia de la disponibilitat del personal docent i els mitjans tècnics i materials adequats, així com dels procediments de notificació i conservació de registres que asseguren la documentació dels resultats individuals i globals de l'avaluació dels programes formatius impartits.  
  
Raons d'especialització, així com la tendència seguida en altres comunitats Autònomes, aconsellen que corresponga a la direcció general competent en matèria d'indústria la competència en l'autorització dels centres a què es refereix l'article 8.2, amb la comprovació prèvia dels requisits reglamentàriament establits.  
Atés que fins al moment no han sigut autoritzats per l'Administració competent, segons el que disposa l'article 8.1, centres de formació per a impartir els programes formatius 4 (manipulació d'equips amb sistemes frigorífics de càrrega menor de 3 kg de refrigerants fluorats), 6 (manipulació d'equips de protecció contra incendis que utilitzen gasos fluorats com a agent extintor), 7 (manipulació de dissolvents que continguen gasos fluorats i equips que els utilitzen) i 8 (recuperació de SF6 d'equips de commutació d'alta tensió) especificats en l'annex II, es fa necessari especificar els requisits que han de complir els centres per a poder ser autoritzats per aquesta direcció general i cobrir així les restants necessitats formatives dels interessats en els programes que no resultaren equivalents als programes formatius definits per l'administració laboral.  
Aquesta ordre estableix els requisits generals que són aplicables als centres de formació que autoritze la direcció general competent en matèria d'indústria, distingint-hi la documentació que han de presentar per a ser autoritzats, els mitjans humans, materials i tècnics adequats per a la impartició dels distints programes formatius, els requisits que han de complir els sol·licitants, i també el règim general per a l'autorització dels cursos de formació.  
La Generalitat té competències d'acord amb el que disposa l'apartat 6 de l'article 50 de l'Estatut d'Autonomia i »en el marc de la legislació bàsica de l'Estat, i, si és el cas, en els termes que aquesta establisca, de »desenvolupament legislatiu i l'execució» en matèria de «protecció de medi ambient, sense perjudici de les facultats de la Generalitat per a establir normes addicionals de protecció».  
Així mateix, l'article 49.4 de l'Estatut atorga competència exclusiva a la Generalitat pel que fa «al desplegament i l'execució de la legislació de la Unió Europea a la Comunitat Valenciana, en aquelles matèries que siguen de la seua competència».  
Per tot l'anterior, fent ús de les facultats que em confereixen la Llei 5/1983, de 30 de desembre, del Consell, i el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, consultades les entitats que representen interessos del sector objecte d'aquesta reglamentació i de conformitat amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
Aquesta ordre estableix els requisits generals que són aplicables als centres de formació que autoritze la direcció general competent en matèria d'indústria. S'estableix la documentació que han de presentar per a ser autoritzats; els mitjans humans, tècnics i materials adequats per a la impartició dels distints programes formatius; els requisits que han de complir els sol·licitants, i també el règim general per a l'autorització dels cursos de formació.  
  
Article 2. Documentació que han de presentar els centres de formació per a ser autoritzats  
Per a obtenir la corresponent autorització, el titular o representant legal de l'entitat haurà de presentar la documentació següent:  
1. Instància de sol·licitud segons el model que serà facilitat gratuïtament en els serveis territorials competents en matèria d'indústria, en la direcció general competent en matèria d'indústria, i també en qualsevol de les oficines PROP. El model estarà disponible, així mateix, en la pàgina web de la conselleria amb competències en matèria d'indústria.  
  
2. Còpia del rebut que acredite l'abonament de les taxes corresponents.  
3. Document que acredite l'obertura de l'activitat com a centre de formació, a nom del titular sol·licitant de l'autorització.  
4. Justificació de la personalitat jurídica de l'entitat (escriptura de constitució inscrita en el Registre Mercantil o document equivalent) i de la titularitat del centre o els centres de formació situats en l'àmbit territorial de la Comunitat Valenciana.  
5. Justificació documental del poder de representació de la persona o les persones actuants davant de l'Administració i identificació dels dits representants legals (nom, cognoms i fotocòpia del DNI).  
6. Adreça del centre o els centres de formació per a la impartició i l'avaluació dels cursos específics teoricopràctics en aquesta matèria en l'àmbit territorial de la Comunitat Valenciana. En el cas que els centres de formació siguen diversos, els requisits del personal docent i els mitjans tècnics i materials han de quedar ben diferenciats per a cada un dels centres.  
7. Identificació dels telèfons de l'entitat, fixos i mòbils, i altres mitjans de comunicació (correu electrònic, fax, etc.).  
8. Taula de preus i previsió d'actualització per als 10 anys següents, si és el cas.  
9. Memòria en què consten els punts següents:  
a) Duració total dels cursos relatius als programes formatius aplicables a la sol·licitud presentada, assenyalats en l'annex II del Reial Decret 795/2010, amb desglossament dels continguts teòrics i pràctics, i de les hores d'avaluació, que hauran de complir, en tot cas, el que estableix el reial decret esmentat.  
b) Programa de cada curs relatiu als programes formatius impartits.  
  
c) Nombre màxim d'alumnes per curs.  
d) Metodologia de l'ensenyament amb indicació de l'organització d'aquest i els sistemes d'avaluació previstos. Hi hauran de detallar les pràctiques que es realitzaran per cada tipus de curs, amb indicació de professor responsable, material a utilitzar, duració i sistema previst d'avaluació i superació dels cursos.  
e) Procediments de notificació i conservació de registres que asseguren la documentació dels resultats individuals i globals de l'avaluació dels programes formatius impartits.  
f) Informació proporcionada als alumnes que es matriculen en el curs corresponent sobre els requisits reglamentaris exigits en l'annex I del Reial Decret 795/2010, per a l'accés al curs de què es tracte. Tot això, a fi de facilitar la posterior obtenció pels interessats, amb la sol·licitud prèvia presentada davant dels serveis territorials competents en matèria d'indústria per raó de la província, del certificat personal establit en l'annex III del Reial Decret 795/2010.  
g) Experiència anterior de l'entitat en la impartició de cursos per a formació professional o semblants, amb especial referència als relacionats amb la seguretat industrial i amb la protecció del medi ambient.  
  
h) Mitjans relatius als recursos humans:  
Relació nominal (nom, cognoms i DNI), subscrita pel representant o els representants legals de l'entitat davant de l'Administració, de les persones que impartiran els cursos en el centre de què es tracte, amb indicació per a cada un d'ells de la seua comesa en el centre de formació i justificació de posseir els coneixements teòrics i pràctics suficients en les matèries objecte d'autorització. S'adjuntarà el currículum de cada professor, que haurà d'estar subscrit per ell mateix.  
Justificació de la titulació i la vinculació laboral del personal docent a l'entitat, especificant-hi el director tècnic del curs.  
Les variacions en el personal dedicat a la formació hauran de ser comunicades, així mateix, pel representant o els representants de l'entitat, d'acord amb el procediment assenyalat en aquest apartat.  
i) Mitjans tècnics i materials:  
Plànols a escala adequada que reflectisquen les aules i els tallers dedicats a aquests cursos específics en què consten degudament localitzades les zones destinades per a les classes teòriques i per a les pràctiques.  
Acreditació de la disponibilitat física i temporal dels locals previstos per a impartir els cursos teòrics i pràctics sol·licitats (per mitjà de títol de propietat, contracte de lloguer o qualsevol altre títol vàlid en dret).  
  
Material didàctic utilitzat pels professors i els alumnes.  
Descripció detallada dels equips i la maquinària, les ferramentes i els accessoris, i, en general, els mitjans materials amb què compta cada centre per a la impartició dels cursos.  
10. Compromís formal de complir les obligacions derivades de l'autorització i de la normativa vigent que s'hi aplique.  
Tots els documents que formen part de l'expedient seran originals o còpies compulsades.  
Qualsevol variació en la documentació esmentada en aquest article que es produïsca després de l'autorització com a centre de formació per a impartir el programa o els programes formatius, haurà de ser presentada en l'òrgan competent, com a màxim, després dels quinze dies en els quals s'haja produït aquesta variació.  
  
Article 3. Mitjans humans  
Els centres de formació hauran de disposar de personal docent suficient per a l'eficaç impartició dels cursos teoricopràctics adaptats al programa formatiu corresponent, la vinculació laboral amb l'entitat dels quals serà per mitjà de contracte laboral o contracte d'arrendament de serveis professionals.  
Les titulacions admissibles per al personal docent seran les següents:  
  
Enginyer superior o tècnic, amb titulació relacionada amb el programa formatiu a impartir, el qual, en qualitat de director tècnic dels cursos, es responsabilitzarà de garantir la coordinació i uniformitat de tots els cursos impartits.  
Titulats de formació professional de tècnic superior o equivalent en les famílies professionals relacionades amb la matèria del programa formatiu a impartir.  
El personal dedicat a la formació haurà de tenir, a més, almenys un any d'experiència en ocupacions relacionades amb la matèria a impartir.  
  
La formació del programa formatiu 4 podrà ser impartida, a més de ser-ho per personal amb les titulacions anteriors, pel personal docent que posseïsca el certificat de professionalitat de nivell 3 de l'àrea de fred i climatització, de la família d'Instal·lació i Manteniment. Així mateix, la formació pràctica d'aquest programa formatiu, també podrà ser impartida pel personal docent que posseïsca certificats de professionalitat de nivell 2 en l'àrea de fred i climatització, de la família d'Instal·lació i Manteniment.  
  
Article 4. Mitjans tècnics i materials  
Els centres de formació hauran de disposar dels mitjans tècnics necessaris per a la impartició de la pràctiques descrites en cada un dels programes formatius per als quals sol·licite autorització, i hauran d'especificar un llistat amb el detall de:  
Equips i maquinàries: com a mínim, banc de treball i unitat de càrrega i recuperació de gasos fluorats.  
Per al programa formatiu 4, es disposarà, a més, de bomba de buit, bàscula electrònica per a càrrega de refrigerants, botelles de refrigerant de càrrega i de trasbals, vàlvula d'expansió termostàtica, pont de manòmetres i maneguets per a distints refrigerants, cambra de panells desmuntables de conservació/congelació, evaporadors estàtics o de tir forçat, unitats condensadores de condensació per aire o aigua, armari expositor de condensació per aire, o unitat climatitzadora tipus splits de condensació per aire.  
Ferramentes i utillatges: com a mínim, caixa de ferramentes (incloent-hi tisores d'electricista, alicates universal, alicates de tall oblic, tornavisos de boca plana i de tipus creu, claus Allen, angleses, fixes, de carraca,?).  
Per al programa formatiu 4, es disposarà, a més, de botelles de refrigerant, detector de fugues electrònic, joc d'abocardadores, pinça voltiamperimètrica, pressòstats, termòstats i termòmetres.  
Materials de consum: com a mínim, gas refrigerant.  
Per al programa formatiu 4, es disposarà, a més, de canonada de coure per a refrigeració, aïllament de canonada de coure de diferents mesures, cinta aïllant, espuma o solucions de bambolles.  
Espai formatiu:  
El nombre d'alumnes per classe serà com a màxim de 25.  
L'aula teoricopràctica tindrà una superfície igual o superior a 3,33 m² per alumne, amb un mínim de 50 m².  
L'aula estarà equipada amb mobiliari docent per a tantes places com alumnes màxims puguen assistir al curs, a més dels elements auxiliars necessaris.  
Es disposarà, a més, d'espai per a despatxos de direcció, sala de professors i activitats de coordinació, secretaria, lavabos i serveis higienicosanitaris en nombre adequat a la capacitat del centre, així com aules taller amb equipament adequat per a cada una de les especialitats.  
  
Mitjans de protecció:  
En el desenvolupament de les pràctiques, s'utilitzaran els mitjans necessaris de seguretat i salut laboral i s'observarà la normativa legal en vigor respecte d'això.  
Les instal·lacions i els equipaments hauran de complir la normativa industrial i higienicosanitària corresponent i respondran a mesures d'accessibilitat universal i seguretat exigida per la normativa vigent.  
  
  
Article 5. Comunicació pels centres de formació de la realització dels cursos  
Amb anterioritat a la iniciació dels cursos corresponents (almenys amb una antelació de quinze dies hàbils), l'entitat haurà de comunicar al servei territorial competent en matèria d'indústria de la província on radiquen les instal·lacions del centre de formació, les dades següents:  
  
- Identificació del centre de formació.  
- Indicació del lloc d'impartició.  
- Identificació del curs i consignació del programa formatiu de l'annex II del Reial Decret 795/2010 que impartirà.  
- Duració total del curs, dates d'inici i d'acabament, horari detallat d'impartició, dia i hora de realització de l'examen i ubicació d'impartició del curs.  
- Relació d'alumnes inscrits (nom, cognoms i DNI).  
Una vegada finalitzat el curs, l'entitat de formació haurà de comunicar, així mateix, al servei territorial competent en matèria d'indústria de la província on radiquen les instal·lacions del centre de formació, el següent:  
- Relació dels alumnes que han superat el curs (nom, cognoms i DNI).  
- Comentaris en relació amb els alumnes inscrits que no hagen superat el curs i qualsevol incidència destacable, si és el cas.  
  
Article 6. Requisits que han de complir els sol·licitants  
1. Sol·licituds d'inscripció als cursos de formació.  
Les sol·licituds d'inscripció als cursos de formació les faran les persones interessades dirigint-se al centre de formació que consideren convenient entre les autoritzades com a tals en la modalitat de què es tracte.  
2. Requisits que han de complir els sol·licitants.  
  
En la data d'inscripció dels cursos, les persones interessades hauran de reunir els requisits següents:  
a) Tenir complits els setze anys i plena capacitat d'actuar.  
b) Si és el cas, complir els requisits que corresponguen a la via d'obtenció del certificat personal acreditatiu, d'entre les indicades en l'annex I del Reial Decret 795/2010.  
El centre de formació haurà de comprovar els dits requisits amb anterioritat a la data d'inici dels cursos.  
  
Article 7. Règim general per a l'autorització dels cursos de formació  
  
1. Sol·licitud d'autorització.  
Per a obtenir l'autorització per a impartir els cursos de formació, el titular o el representant legal de l'entitat presentarà, davant del servei territorial competent en matèria d'indústria per raó del lloc on radiquen les instal·lacions del centre de formació, la instància de sol·licitud (el model de la qual serà facilitat gratuïtament en els serveis territorials competents en matèria d'indústria, en la direcció general competent en matèria d'indústria, així com en qualsevol de les oficines PROP, i estarà disponible, així mateix, en la pàgina web de la conselleria amb competències en matèria d'indústria) firmada i datada, adjuntant-hi la documentació necessària de conformitat amb allò que disposa l'article 1.  
  
2. Documents acreditatius de la superació dels cursos de formació.  
  
Una vegada superat un curs de formació, el centre emetrà l'acreditació corresponent per a cada un dels alumnes.  
En tots els casos de superació de cursos sobre els programes formatius, una vegada superats aquests, el centre de formació haurà de facilitar als seus alumnes, a fi d'agilitzar el procediment, la presentació de les corresponents sol·licituds en el servei territorial competent en matèria d'indústria de la província per raó del domicili de l'interessat, per a l'expedició per part del dit organisme dels certificats personals assenyalats en l'annex III del Reial Decret 795/2010.  
  
3. Validesa de l'autorització.  
Una vegada analitzada la documentació presentada per l'entitat sol·licitant, el servei territorial competent en matèria d'indústria per raó de la província on radiquen les instal·lacions del centre de formació elevarà la proposta de resolució a la direcció general competent en matèria d'indústria, que emetrà la corresponent autorització.  
  
Les autoritzacions emeses per la direcció general competent en matèria d'indústria seran vàlides fins que l'administració laboral aprove la impartició d'especialitats formatives equivalents als programes formatius establits en l'annex II del Reial Decret 795/2010.  
  
4. Inspeccions.  
La direcció general competent en matèria d'indústria i els serveis territorials competents en matèria d'indústria podran requerir en tot moment a les entitats de formació autoritzades totes les dades que consideren pertinents, i efectuar, per mitjà del seu personal tècnic, les visites i comprovacions que consideren necessàries per a verificar el compliment dels requisits establits.  
5. Memòria anual d'activitats.  
L'entitat sol·licitant haurà de presentar anualment al servei territorial amb competències en matèria d'indústria per raó del lloc on radiquen les instal·lacions del centre de formació, una memòria de les activitats formatives realitzades en aqueixa província.  
  
DISPOSICIÓ ADDICIONAL  
  
Única. Clàusula de no despesa  
L'aplicació i l'execució d'aquesta ordre, incloent-hi a aquest efecte tots els actes jurídics que pogueren dictar-se en desenvolupament o execució de l'ordre, no podrà tenir cap incidència en la dotació dels capítols de despesa assignats a la conselleria competent en matèria d'indústria i, en tot cas, haurà de ser atesa amb els mitjans personals i materials d'aquella.  
  
  
DISPOSICIÓ FINAL  
  
Única. Entrada en vigor  
La present disposició entrarà en vigor l'endemà de la seua publicació en el Diari Oficial de la Comunitat Valenciana.  
  
València, 13 de juliol de 2016  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ


Còpia Permalink ELI